APROBACIÓN DEFINITIVA DA MODIFICACIÓN PARCIAL DO REGULAMENTO DE RÉXIME INTERNO DA ESCOLA INFANTIL MUNICIPAL.
ADMINISTRACIÓN LOCAL — Municipal — Vilanova de Arousa (Ordenanzas e Regulamentos, 10/12/2019)

O concello de Vilanova de Arousa, en sesión plenaria celebrada o día 30 de setembro de 2019 adoptou o acordo de modificación parcial do Regulamento de Réxime Interno da Escola Infantil Municipal aprobado polo Pleno do 27 de maio de 2013 (BOP Nº 112 do 12 de xuño de 2013). Rematado o prazo de exposición ao público do dito acordo non se presentaron alegacións nin reclamacións de ningún tipo, polo que debe entenderse definitivamente adoptado o dito acordo publicándose as modificacións definitivamente aprobadas aos efectos previstos no artigo 49 da Lei 7/1985, do 2 de abril, LBRL e no artigo 64.1. d) da Lei 5/1997, do 22 de xullo, da Administración Local de Galicia.1.—O Artigo 14 pasa a ser o artigo 12 coa seguinte redacción: A Escola Infantil permanecerá en funcionamento cinco días á semana e doce meses do ano de 7:30 a 21:30 horas en horario continuado. Respectaranse os festivos locais, autonómicos e nacionais. Os días 24 e 31 de decembro, 5 de xaneiro, a escola permanecerá pechada. O martes de entroido os servizos da Escola Infantil concluirán ás 16:00 horas. Durante o mes de Xullo os servizos da Escola Infantil concluirán ás 17:00 horas. Durante o mes de agosto, os servizos da Escola Infantil serán de 8:00 a 16:00 horas. Evitarase que o/a neno/a prolongue a súa estancia no centro máis de oito horas diarias, a non ser que circunstancias excepcionais o determinen, que deberán, en todo caso, xustificarse. O alumnado deberá estar na escola antes das 10:00 horas pola mañá e das 16:00 horas pola tarde, momento no que non se admitirá a entrada a ningún alumno/a. O horario de saída pola mañá será de 13:00 a 14:00. Diariamente entre as 14:00 e as 15:00 horas non haberá nin saídas nin entradas agás motivo moi xustificado, dado que nese horario os nenos/as acostuman a durmir a sesta. Prégase puntualidade á recollida dos nenos/as. As entradas e saídos faranse puntualmente de acordo co horario contratado. Co fin de arranxar o centro para o curso seguinte coas obras necesarias (desinfección, pintura, fontanería, limpeza profunda,…) o centro permanecerá pechado uns días a principios de setembro.2.—Os artigos 22 e 23 refúndense no artigo 21 coa seguinte redacción: 21.1.—Normas de saúde e hixiene persoal: a) Os nenos/as enfermos/as non poden acudir á escola infantil. A súa enfermidade empeoraría e poden contaxiar aos outros nenos/as. b) No caso de que teña febre igual ou superior a 37°C ou outra indisposición se avisará para que acudan a recolle-lo. Non poderán incorporarse á escola ata pasadas 24 horas sen febre. c) Non se poderá acudir ó centro con diarreas, vómitos, conxuntivite, aftas, varicela,… así como outras enfermidades contaxiosas. d) Se algún neno/a ten piollos non poderá acudir ó centro ata que estea limpo/a de parasitos. e) persoal do centro non administrará ningún tipo de medicamento. f) Para a reincorporación dun neno/a con enfermidades contaxiosas deben presentar no centro o informe médico pertinente. g) Os pais deberán entregar na Escola para uso dos seus fillos/as unha muda completa e unha viseira, unha bolsa de cueiros e toalliñas húmidas, así como as cremas que adoitan usar. Para os máis pequenos traerán tamén chupetes e biberóns. h) Todos os nenos/as deben traer o seu material e mandilón.21.2.—Normas de alimentación: a) O centro debe ser informado se algún neno/a non pode tomar algún alimento. b) Os/as pais/nais ou representantes legais deberán presentar o informe pediátrico correspondente naqueles casos en que se deba prestar unha especial atención ao tipo de comida, en razón de circunstancias persoais. Para tal caso a Dirección da escola asumirá esta responsabilidade. c) O menú de cada xornada estará exposto no taboleiro de anuncios da escola, cunha semana de antelación.21.3.—Normas de convivencia: a) A cota mensual será aboada nos dez primeiros días de cada mes. b) No caso de que non a aboen sen causa xustificada dous meses seguidos ou tres alternos darase de baixa o neno/a no centro perdendo así a súa praza e a subvención de estar desfrutando dela. c) Para dar de baixa ao neno/a deben comunicalo con un mínimo de dez días de antelación. d) O horario de entrada e saída de cada neno será o electo polos seus pais en función das súas necesidades. Este horario manterase todo o curso. En casos excepcionais poderán modifícalo, previo aviso e se o servizo o permite. O cumprimento de este horario é de carácter obrigatorio. e) As entradas e saídas faranse puntualmente de acordo co horario contratado. Realizaranse no recibidor da escola infantil, quedando prohibido o acceso ás dependencias a toda persoa allea ó persoal do centro. f) Cando se acude a unha cita médica, a incorporación ao centro será antes das 11:00 e con xustificante de asistencia. g) O número máximo de horas de permanencia do neno/a no centro variará tendo en conta a situación laboral dos pais: h) As entradas e saídas serán vixiadas polos educadores e o persoal de apoio. i) O tempo de recreo no patio será vixiado polas/os educadoras/es. j) O centro non se responsabiliza da medicación dos nenos/as. k) A hixiene dos nenos/as será responsabilidade tanto dos pais como dos educadores. l) Os/as nenos/as deixaranse. e recolleranse na entrada da escala infantil. m) As familias non poden entrar no centro agás os días de reunión. n) As entradas e saídas faranse puntualmente de acordo co horario contratado. o) Os/as nenos/as só poderán saír do centro cos seus pais/nais, titores/as ou representantes legais ou cunha persoa autorizada. p) Os nenos/as deben acudir ó centro con roupa cómoda. Evitar no posible pantalón de peto e tirantes. q) A roupa e accesorios que os nenos/as traian ao centro deberán estar marcados co nome. r) Non está permitido que os/as nenos/as traian xoguetes ao centro para evitar posíbeis extravíos. O centro non se fai responsable. s) As axendas escolares deberán vir asinadas a diario obrigatoriamente polas persoas responsables do alumnado.3.—O artigo 29 pasa a ser o artigo 26 coa seguinte redacción: a) Os máximos responsables da educación dos/as nenos/as son os/as pais/nais, titores/as e representantes legais. b) Os pais/nais, titores/as e representantes legais teñen dereito a ser informados do desenvolvemento dos seus fillos/as, do seu programa, horarios e normas. c) Antes de comezar o curso se fará unha xuntanza coas familias na que se lles informará do funcionamento da escola infantil. d) O primeiro día as familias terán unha entrevista persoal co titor/a do neno/a. e) Ó longo do curso poderán entrevistarse cos/coas educadores/as ou coa dirección mediante unha cita concertada. f) Deben prestar apoio, colaboración e respecto ás tarefas que desempeñan os educadores/as. g) Facilitar todo tipo de información ou datos concernentes ao seu fillo/a que podan ter relevancia na súa estancia na escola. h) Facilitar os medios para poder levar a cabo as tarefas que teña programadas o educador/a. i) Os pais deberán responsabilizarse daquelas situacións en que por motivos de saúde ou malestar sexa conveniente que o/a alumno/a abandone a escola. j) Serán de obrigado cumprimento as normas que estableza a escola para o seu bo funcionamento e que quedan recollidas neste regulamento. Vilanova de Arousa a 2 de decembro de 2019. O ALCALDE Gonzalo Durán Hermida